
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2016

	Nr.
	4c-7/268


R A P O R T

asupra propunerii legislative pentru modificarea şi completarea Legii nr.53/2003 - Codul Muncii
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Plx 90/2016 din 21 martie 2016, cu dezbaterea pe fond în procedură obişnuită a propunerii legislative pentru modificarea şi completarea Legii nr.53/2003 - Codul Muncii.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1232/16.11.2015)

· avizul favorabil al Comisiei juridice, de disciplină şi imunităţi 
(nr.4c-11/386/31.03.2016)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/273/31.03.2016)

· punctul de vedere negativ al Guvernului (nr.1301/13.07.2016).

Propunerea legislativă are ca obiect de reglementare modificarea art. 112 alin.(1) şi a art.113 alin. (1) din Legea nr.53/2003 - Codul muncii, republicată, cu modificările şi completările ulterioare, în sensul ca fiecare angajator să stabilească, împreună cu angajatul, norma timpului de muncă, aceasta putând fi şi de 10 ore pe zi cu respectarea numărului de 40 de ore pe săptămână, timp de 4 zile, cu trei zile de repaus.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 31 august 2016 au participat, în conformitate cu prevederile art.55 din Regulamentul Camerei Deputaţilor, republicat:

· d-na Iolanda Stăniloiu - Secretar de Stat, Ministerul Muncii, Familiei, Protecţiei Sociale şi Persoanelor Vârstnice
· d-l Eduard Corjescu - director, Ministerul Muncii, Familiei, Protecţiei Sociale şi Persoanelor Vârstnice
· d-na Simona Dinculescu - reprezentant Consiliul Investitorilor Străini
· d-na Daniela Niţu Gladunea - reprezentant Consiliul Investitorilor Străini.
La lucrările comisiei şi-au înregistrat prezenţa 21 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 14 martie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât, raportat la prevederile legale în vigoare în domeniu, stabilirea unui program zilnic de 10 ore timp de 4 zile pe săptămână, cu trei zile de repaus, poate fi aplicată în contextul reglementărilor în vigoare fără a fi necesară iniţierea unui act normativ care să reglementeze în mod explicit această modalitate de organizare a timpului de muncă.

PREŞEDINTE,



SECRETAR,


Adrian Solomon



Daniel Iane
Întocmit,

Consilier parlamentar Lidia Vlădescu

